**SMERNICA SLOVENSKÉHO ZVÄZU BOBISTOV**

**O ŠPORTOVÝCH ODBORNÍKOCH**

**V RÁMCI SZB**

**Článok 1**

**Predmet úpravy**

Táto smernica SZB upravuje druhy športových odborníkov vykonávajúcich odbornú činnosť v bobovom športe, na ktorú sa vyžaduje odborná spôsobilosť a druhy športových odborníkov vykonávajúcich činnosť v bobovom športe, na ktorú sa nevyžaduje odborná spôsobilosť.

**Článok 2**

**Tréner, lektor vzdelávania trénerov**

1. Tréner je športový odborník zodpovedný za riadenie tréningového procesu a vedenie športovcov počas súťaží a v tréningovom procese, na výkon odbornej činnosti ktorého sa vyžaduje odborná spôsobilosť získaná podľa § 83 zákona č. 440/2015 Z. z. o športe a o zmene a doplnení niektorých zákonov (ďalej len „zákon o športe”) a Vyhlášky Ministerstva školstva, vedy, výskumu a športu Slovenskej republiky č. 110/2016 Z. z. o odbornej príprave na nadobudnutie odbornej spôsobilosti v športe .
2. Lektor vzdelávania trénerov je športový odborník, ktorý prezentuje poznatky a informácie k vybranej problematike na vybraných typoch školení a ďalšieho vzdelávania. Na výkon odbornej činnosti lektora vzdelávania trénerov sa vyžaduje odborná spôsobilosť.

**Článok 3**

**Športový odborník s odbornou spôsobilosťou**

**získanou podľa právnych predpisov (§ 6 ods. 1 písm. b) zákona o športe)**

1. Za športového odborníka vykonávajúceho odbornú činnosť v bobovom športe na základe odbornej spôsobilosti získanej podľa právnych predpisov sa považuje lekár, masér, fyzioterapeut, psychológ, hlavný usporiadateľ, bezpečnostný manažér a usporiadateľ.
2. Lekár je športový odborník, ktorý je členom realizačného tímu športovej reprezentácie Slovenskej republiky (ďalej len „reprezentácia”), a má vzdelanie podľa § 3 nariadenia vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov (ďalej len „nariadenie vlády SR č. 296/2010 Z. z.“) so špecializáciou v špecializačnom odbore telovýchovné lekárstvo. Na výkon činnosti športového odborníka lekár pre bobový klub sa vyžaduje vysokoškolské vzdelanie v študijnom odbore všeobecné lekárstvo.
3. Masér je športový odborník, ktorý je členom realizačného tímu reprezentácie alebo vykonáva činnosť športového odborníka masér pre bobový klub. Na výkon činnosti športového odborníka masér sa vyžaduje vzdelanie podľa § 42 nariadenia vlády SR č. 296/2010 Z. z. alebo osvedčenie o absolvovaní akreditovaného vzdelávania v súlade s § 103 ods. 3 a 4 zákona o športe.
4. Fyzioterapeut je športový odborník, ktorý je členom realizačného tímu reprezentácie alebo vykonáva činnosť športového odborníka fyzioterapeut pre bobový klub. Na výkon činnosti športového odborníka fyzioterapeut sa vyžaduje vzdelanie podľa § 17 nariadenia vlády SR č. 296/2010 Z. z.
5. Psychológ (mentálny tréner) je športový odborník, ktorý je členom realizačného tímu reprezentácie alebo vykonáva činnosť športového odborníka psychológ pre bobový klub. Na výkon činnosti športového odborníka psychológ sa vyžaduje vzdelanie podľa § 56 nariadenia vlády SR č. 296/2010 Z. z.
6. Hlavný usporiadateľ je športový odborník, ktorý riadi organizovanie bobovej súťaže a má odbornú spôsobilosť na výkon činnosti hlavného usporiadateľa získanú podľa § 10 zákona č. 1/2014 Z. z. o organizovaní verejných športových podujatí a o zmene a doplnení niektorých zákonov v znení zákona č. 440/2015 Z. z. (ďalej len „zákon č. 1/2014 Z. z.“).
7. Bezpečnostný manažér je športový odborník, ktorý organizuje a riadi činnosť usporiadateľskej služby, pripravuje, riadi, vykonáva a vyhodnocuje bezpečnostné opatrenia na mieste bobovej súťaže a má odbornú spôsobilosť na výkon činnosti bezpečnostného manažéra získanú podľa § 11 zákona č. 1/2014 Z. z.
8. Usporiadateľ je športový odborník, ktorý vykonáva úlohy a činnosť člena usporiadateľskej služby a má odbornú spôsobilosť na výkon činnosti usporiadateľa získanú podľa § 12 zákona č. 1/2014 Z. z.

**Článok 5**

**Športový odborník, na výkon činnosti ktorého**

**sa nevyžaduje odborná spôsobilosť (§ 6 ods. 1 písm. d) Zákona o športe)**

1. Za športového odborníka vykonávajúceho činnosť v bobovom športe, na ktorú sa v súlade s pravidlami bobových súťaží a predpismi SZB nevyžaduje odborná spôsobilosť, a ktorý sa povinne zúčastňuje alebo podieľa na organizácii bobových súťaží sa považuje:

a. vedúci družstva,

b. hlásateľ,

c. technický pracovník,

d. osoby zabezpečujúce komunikáciu medzi funkcionármi pretekov, pretekármi a inými osobami počas bobových súťaží (spojky).

1. Za športového odborníka vykonávajúceho činnosť v bobovom športe, na ktorú sa v súlade s pravidlami bobových súťaží nevyžaduje odborná spôsobilosť, sa považuje tiež:

a. videoanalytik,

b. osoba zabezpečujúca organizáciu bobových súťaží,

c. osoba zabezpečujúca riadenie bobových súťaží,

d. osoba zabezpečujúca rozvoj športu mládeže,

e. osoba zabezpečujúca prácu s fanúšikmi,

f. osoba zabezpečujúca údržbu, správu a prevádzkovanie bobovej infraštruktúry,

g. osoba podieľajúca sa na materiálno-technickom zabezpečení a zabezpečení športovej činnosti v bobovom klube alebo v SZB.

**Článok 6**

**Kontrolór a funkcionár (§ 6 ods. 1 písm. e) a f) zákona o športe)**

Za športového odborníka sa považuje:

1. kontrolór SZB,
2. kontrolór člena SZB,
3. funkcionár SZB.

**Článok 7**

**Spoločné ustanovenia**

Za športového odborníka s príslušnou odbornou spôsobilosťou sa považuje aj osoba, ktorá získala odbornú spôsobilosť v zahraničí a má uznaný doklad o odbornej kvalifikácii podľa § 35 až 37a zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, § 29 až 32 zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov.

**Článok 8**

**Záverečné ustanovenia**

Táto smernica bola schválená na zasadnutí Výkonného výboru SZB dňa 28.9.2018, účinnosť nadobúda dňa 28.09.2018